Nariadenie Rady (EHS) č. 697/93
zo 17. marca 1993,
ktorým sa mení a dopĺňa nariadenie (EHS) č. 3759/92 o spoločnej organizácii trhu s výrobkami rybolovu a akvakultúry a ktorým sa mení a dopĺňa nariadenie (EHS) č. 2658/87 o colnej a štatistickej nomenklatúre a o Spoločnom colnom sadzobníku
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže nariadenie (EHS) č. 3759/92 [4] identifikovalo väčšinu druhov rýb podľa ich taxonomických mien;
keďže niektoré z druhov rýb, ktoré sú všeobecne známe ako pstruh, dostali nové medzinárodné taxonomické mená pri preradení týchto druhov z rodu Salmo do rodu "Oncorhynchus"; keďže táto zmena taxonomickým mien nevedie ku zmene colnej klasifikácie týchto druhov ani štruktúry Spoločného colného sadzobníka; keďže sa zdá byť postačujúce, aby sa odvolávalo na nové taxonomické mená prostredníctvom poznámky pod čiarou; keďže príloha VII k vyššie uvedenému nariadeniu sa v dôsledku toho má zmeniť a doplniť;
keďže colná nomenklatúra vyplývajúca z uplatňovania nariadenia (EHS) č. 3759/92 je zahrnutá do Spoločného colného sadzobníka; keďže v dôsledku toho by sa mala vypracovať zmena a doplnenie ku kombinovanej nomenklatúre v prílohe I nariadenia (EHS) č. 2658/87 [5],
PRIJALA TOTO NARIADENIE:
Článok 1
Príloha VII nariadenia (EHS) č. 3759/92 sa nahrádza prílohou tohto nariadenia.
Článok 2
Príloha I nariadenia (EHS) č. 2658/87 sa nahrádza prílohou tohto nariadenia, ktorá sa týka kódov KN, ktoré sú v nej uvedené.
Článok 3
Toto nariadenie nadobúda účinnosť šesť mesiacov po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. marca 1993